Hierdie oproep om te vertrou, om sterk te wees en goeie moed te behou, is ’n belangrike deel van ’n mens se geestelike lewe. Dit is die hand waarmee God se genade en uitkoms in jou lewe ontvang word. Dit is immers dié wat op die Here vertrou wat nuwe krag kry, soos Jesaja ook sê (Lees meer in hierdie bydrae van my: Jesaja 40-41 – Die wat op die Here vertrou, kry nuwe krag). Vertroue is dus die voorbereiding om die genade wat God gee te kan herken en ontvang. So lank ’n mens natuurlik ook net onthou dat dit steeds genade is. Nou waarsku die Prediker ons om by voorbaat met meer dankbaarheid en nederigheid ons lewens te lei, nie op ander neer te sien omdat hulle minder as jy bereik het nie, en ook nie jouself te verhef omdat jy meer as ander bereik het nie. En om veral nie ander se weerloosheid vir jou eie gewin uit te buit nie.